57 कैमरे, कमांडो और CRPF का पहरा; वहां भेजने की 4 वजहें
Khalistani Separatist Amritpal Singh Arrest - Why Waris Punjab De Shifted To Assam Dibrugarh jail. What Are Its Speciality. All You Need To Know. अमृतपाल के 9 और साथियों को भी इसी जेल में रखा गया है। दिल्ली, यूपी और पंजाब में 14 सेंट्रल जेल हैं। इसके बावजूद अमृतपाल को 163 साल पुराने डिब्रूगढ़ जेल में क्यों रखा गया है? ये सवाल अब हर किसी के मन में उठ रहा है।
23 अप्रैल 2023 को अमृतपाल पकड़ा गया। उसे फौरन असम की डिब्रूगढ़ जेल भेज दिया गया। वहां पहले से ही अमृतपाल के 9 साथियों को रखा गया है। पंजाब, दिल्ली और UP में 14 सेंट्रल जेल हैं। इसके बावजूद अमृतपाल को 163 साल पुरानी डिब्रूगढ़ जेल क्यों भेजा गया? भास्कर एक्सप्लेनर में पूरी कहानी जानेंगे...
अमृतपाल और उसके साथियों को डिब्रूगढ़ जेल में रखने की 4 वजहें हैं...
1. अमृतसर से डिब्रूगढ़ की 2700 किलोमीटर से ज्यादा दूरी: अमृतपाल को दिल्ली या पंजाब की जेल में नहीं रखे जाने की वजह ये है कि यहां उससे मिलने वाले परिवार के सदस्यों और फॉलोअर्स की संख्या ज्यादा होती। पंजाब और इसके आसपास उसके फॉलोअर्स की संख्या अच्छी-खासी है।
ऐसे में फॉलोअर्स उसे जेल से बाहर निकालने या उपद्रव मचाने की कोशिश कर सकते थे। जेल में उस तक फोन और दूसरी अवैध चीजों को पहुंचाने की कोशिश होती। इन्हीं बातों को ध्यान में रखकर अमृतपाल को डिब्रूगढ़ जेल में रखा गया।
2. भाषाई समस्या: डिब्रूगढ़ जेल में रहने की वजह से अमृतपाल की भाषा वहां रहने वाले ज्यादातर कर्मचारी और कैदी नहीं समझ पाएंगे। इस वजह से वह यहां बिल्कुल अलग-थलग महसूस करेगा। बड़े अपराधियों को आइसोलेट करके रखने की एक साइकोलॉजिकल वजह भी है। ऐसा करने से बड़े अपराधी मानसिक तौर पर कमजोर हो जाते हैं। उनसे कुछ भी निकलवाना आसान हो जाता है।
3. सुरक्षा के सख्त इंतजाम: जेल के बाहर सुरक्षा की जिम्मेदारी केंद्रीय अर्धसैनिक बल के जवान निभाते हैं। वहीं, जेल के अंदर सुरक्षा की जिम्मेदारी असम पुलिस के तेज-तर्रार ब्लैक कैट कमांडो के हाथों में होती है। ऐसे में किसी भी खतरनाक अपराधी को सुरक्षा घेरा तोड़कर निकाल पाना मुश्किल है। अगर कोई ऐसा करने में सफल भी हो जाता है तो डिब्रूगढ़ की भौगोलिक परिस्थिति और उस जगह से अनजान होने की वजह से वहां से भाग पाना नामुमकिन है।
4. माफिया और गैंगस्टर के संपर्क से दूर: दिल्ली और पंजाब के 9 सेंट्रल जेल में कई बड़े अपराधी और गैंगस्टर बंद हैं। ऐसे में सुरक्षा एजेंसियों को डर था कि अगर अमृतपाल को यहां रखा जाता है तो वो इनके संपर्क में आ जाता। इससे वह जेल के अंदर रहकर भी अपने मंसूबे को अंजाम दे पाता। इसी वजह से पंजाब पुलिस ने उसे डिब्रूगढ़ जेल में रखने का फैसला किया।
2019 में जब जम्मू-कश्मीर से जुड़े संविधान के अनुच्छेद 370 को खत्म किया गया था, तब भी यही तरीका अपनाया गया था। करीब 300 से ज्यादा लोगों को पब्लिक सेफ्टी एक्ट में गिरफ्तार करने के बाद उन्हें जम्मू कश्मीर से दूर UP की जेलों में रखा गया था। जिससे वो जम्मू कश्मीर से दूर रहें और अशांति फैलाने के लिए कोई साजिश न रच सकें।
जब उल्फा के 5 खतरनाक आतंकी सुरक्षा घेरा तोड़कर जेल से भागे
7 अप्रैल 1979 को असम के शिवसागर जिले में ‘उल्फा’ नाम से एक संगठन बनाया जाता है। परेश बरुआ इस संगठन का नेतृत्व करता है। इस संगठन का मकसद है- असम की आजादी। 1990 के दौरान ये संगठन असम में जमकर हिंसा करता है। इसके बाद 1990 में भारत सरकार ने उल्फा पर बैन लगा दिया।
पूरे असम में ताबड़तोड़ ऑपरेशन चलाकर उल्फा से जुड़े चरमपंथियों को गिरफ्तार किया जाता है। ज्यादातर बड़े आतंकियों को डिब्रूगढ़ जेल में रखा जाता है। इसी दौरान उल्फा से जुड़े 5 हाई-प्रोफाइल चरमपंथी जेल का सुरक्षा घेरा तोड़कर फरार हो जाते हैं।
असम की सबसे सुरक्षित जेल से इन 5 शातिर अपराधियों के भागने के बाद राज्य में हंगामा मच जाता है। इसके बाद जेल प्रशासन सुरक्षा व्यवस्था को और मजबूत करता है। इसके साथ ही दीवार की ऊंचाई 30 फीट से ज्यादा की जाती है।
1975 में इंदिरा के विरोधियों से भर गई थी डिब्रूगढ़ जेल
डिब्रूगढ़ के जिला एवं सत्र न्यायाधीश जोगेंद्र नाथ बरुआ ने एक इंटरव्यू में कहा कि यह पहली बार है जब NSA के 10 आरोपियों को दूसरे राज्य से डिब्रूगढ़ जेल लाया गया है। उन्होंने कहा कि इमरजेंसी के वक्त इंदिरा गांधी के विरोधियों से ये जेल भर गई थी। तब दूसरे राज्यों से गिरफ्तार इंदिरा विरोधी नेताओं को भी डिब्रूगढ़ जेल में रखा जाता था।
इससे पहले 2017 में जब शिवसागर के विधायक अखिल गोगोई को गिरफ्तार करके यहां रखा गया था, तब ये जेल चर्चा में जरूर आई थी। अखिल को भी NSA एक्ट में ही गिरफ्तार किया गया था।
डिब्रूगढ़ में जेल बनाने के लिए अंग्रेजों ने दिए थे 2700 रुपए 
सरकारी रिकॉर्ड के मुताबिक 1860 में डिब्रूगढ़ में जेल बनाई गई थी। हालांकि इसके बनने की शुरुआत काफी पहले हो गई थी। आज जहां सेंट्रल जेल है, उसी जगह पर 1843 में असम के उपायुक्त डेविड स्कॉट ने एक अदालत बना दी थी। इसी साल बिसागाम सिंगफो नाम के एक कुख्यात अपराधी को पकड़कर उसके खिलाफ अंग्रेजों ने यहीं पर मुकदमा चलाया था।
दीपाली बरुआ की किताब 'अर्बन हिस्ट्री ऑफ इंडिया एक केस स्टडी' में इस बात का जिक्र है कि 1840 में अंग्रेजों ने इस जेल को बनाने के लिए 2700 रुपए का बजट रखा था। इस जेल को बनाने में कम से कम खर्च हो, इसके लिए कैदियों को काम पर लगाया गया था। जब काम शुरू हुआ तो उस समय जेल में 50 कैदी थे। उनमें से कुछ ने सड़क तो कुछ ने भवन और पुल बनाने का काम किया।
बाद में जब डिब्रूगढ़ में अंग्रेजों की सैन्य छावनी बनी तो इस जेल के कैदियों की क्षमता बढ़ाकर 500 कर दी गई। तब असम और पूरे नॉर्थ-ईस्ट के कैदियों को पकड़कर इसी जेल में रखा जाता था।
अमृतपाल से जुड़ी ये दो खबरें भी पढ़ें...
अमृतपाल गिरफ्तार, अब आगे क्या होगा:NSA लगने से बिना जमानत सालभर जेल में रहना पड़ेगा, 6 सवालों में जानें कितना कठोर कानून
पंजाब पुलिस ने 36 दिन बाद ‘वारिस पंजाब दे’ के प्रमुख अमृतपाल सिंह को रविवार सुबह गिरफ्तार कर लिया। अमृतपाल पर NSA के तहत केस दर्ज किया गया है। NSA के तहत केस दर्ज होने से अब अमृतपाल को एक साल तक जेल में रहना पड़ सकता है। भास्कर एक्सप्लेनर में बताएंगे कि जिस NSA के तहत अमृतपाल को गिरफ्तार किया गया वो है क्या? इससे अमृतपाल की मुश्किलें कैसे बढ़ सकती हैं? पूरी खबर यहां पढ़े
भिंडरांवाले पार्ट-2 कहलाने वाला अमृतपाल गिरफ्तार:थाने पर हमला कर साथी को छुड़ाया, अमित शाह को धमकी देने वाला ये शख्स कौन है?
500 साल से हमारे पूर्वजों ने इस धरती पर अपना खून बहाया है। कुर्बानी देने वाले इतने लोग हैं कि हम उंगलियों पर गिना नहीं सकते। इस धरती के दावेदार हम हैं। इस दावे से हमें कोई पीछे नहीं हटा सकता। न इंदिरा हटा सकी थी और न ही मोदी या अमित शाह हटा सकता है। दुनिया भर की फौजें आ जाएं, हम मरते मर जाएंगे, लेकिन अपना दावा नहीं छोड़ेंगे।’
21 फरवरी 2023 को ये बयान खालिस्तान समर्थक संगठन ‘वारिस पंजाब दे’ के प्रमुख अमृतपाल सिंह ने दिया था। अब 36 दिन से फरार अमृतपाल को जरनैल सिंह भिंडरांवाला के रोडे गांव से रविवार सुबह 6.45 बजे अरेस्ट कर लिया गया है। 23 फरवरी को अमृतपाल ने हजारों लोगों के साथ अमृतसर के अजनाला थाने पर हमला किया था। इनके हाथों में बंदूकें, तलवारें और भाले थे। ये लोग संगठन के प्रमुख अमृतपाल सिंह के करीबी लवप्रीत सिंह तूफान की गिरफ्तारी का विरोध कर रहे थे। इसके बाद ही अमृतपाल चर्चा में आया था। पूरी खबर पढ़ें